Akapite maduva mavili alalá,
Yesu andyúma palyutu alyo kutwala kuukanavo mushu shimwanda shake shakuka ku Galileya.
Napane jo mwene Yesu andyúmya ushuda kenga nkúlava hanaishimika mushilambo shake.
Napavedoni akawike ku Galileya,
vagalileya vanímpwashalela kanji kwamwaa wakwona vinu vyatandíle ku Yelusalemu pashikukulu kwoda navanavo po pashikukulu po vandípagwa.
Yesu napanelo kutwala kuka kavili ku Kanaa ya ku Galileya kulyutu lyajalulénge medi kuva vinyu.
Koko ko andípagwa ndyoko jumo umwe umu e avénavo mwana nnwele ku Kapalanaumu.
Jojo jo akaigwe kenga Yesu andiwika pa Galileya aalakela ku Yudeya,
anímuukila na anínkanyilidya auke akamponie mwanagwe mwaa mwana jo avele nnwele matapata.
Yesu kutwala kushidoni,
“Yani mwenu apa mukanona vimanyikilo na vyakutikinikanga mwiko hamunakulupila.”
Nanangalaledi jo kushidoni,
“Nang'olo,
tuke mwanangu akanava kupela.”
Yesu do,
“Wena!
Mwanavo jo mumi,”
kutwala munu aijá kukulupila lilove lyatangwéle Yesu,
nae kuka.
Pashaalela auka,
andíkadyania na vatumika vake shing'ati indila vamwidila kutwala vanavo kumwaulila doni,
“Mwanavo mumi.”
Nae kuvaudya,
“Da aponilé wakati shani?”
Vanavo do,
“Shilwele aponilé lido muwakati wasasaba yamui.”
Bai tatamunu andíkumbukilinneu kenga uvele wakati wowo wasasaba wamwaulidile Yesu kushidoni,
“Mwanavo mumi.”
Nadoni nae pamo na vanu uti vapaing'ande pake kutwala kukulupila.
Ashi ni shimanyikilo shambili shatandíle Yesu,
shosho sho atandile paujite ku Yudeya kuka ku Galileya.